POROČILO KOMISIJE EVROPSKEMU PARLAMENTU IN SVETU

Kakovost motornega bencina in dizelskega goriva, ki se uporabljata v cestnem prometu v Evropski uniji

(leto poročanja 2016)

1. Uvod

Na podlagi člena 8(3) Direktive 98/70/ES o kakovosti motornega bencina in dizelskega goriva (v nadaljnjem besedilu: direktiva o kakovosti goriv) morajo države članice letno poročati o skupnih količinah in kakovosti motornega bencina in dizelskega goriva, prodanih za uporabo v cestnem prometu.

To poročilo temelji na podatkih, ki so jih države članice predložile Evropski agenciji za okolje (EEA) za leto 2016. Zbiranje in analiza podatkov, o katerih so poročale države članice, sta predstavljena v tehničnem poročilu EEA št. 24/2017 o kakovosti goriv v EU za leto 2016.

Države članice kakovost goriv ocenjujejo s sistemom spremljanja kakovosti goriv (FQMS). Države članice morajo vsako leto vzorčiti goriva in analizirati njihove tehnične lastnosti, da se zagotovi njihova skladnost z zahtevami direktive o kakovosti goriv. Mejne vrednosti, določene v direktivi o kakovosti goriv, zadevajo parametre, kot so:

•za bencinska goriva: destilacija, analiza ogljikovodikov, vsebnost svinca, vsebnost mangana, motorsko oktansko število (MON), vsebnost kisika, kisikove spojine, raziskovalno oktansko število (RON), vsebnost žvepla in parni tlak v poletnem obdobju;

•za dizelska goriva: cetansko število, gostota pri 15 °C, destilacija, vsebnost metil estrov maščobnih kislin (FAME), vsebnost mangana, policiklični aromatski ogljikovodiki in vsebnost žvepla.

2. Pregled podatkov o kakovosti goriv v EU za leto 2016

Poročila o kakovosti goriv za leto 2016 so predložile vse države članice EU, Norveška in Islandija.

Prodaja in vrste goriv ter vsebnost biokomponent v njih

Pri prodaji goriv v EU še naprej prevladujejo dizelska goriva: 71,8 % (257 206 milijonov litrov) prodanega goriva je bilo dizelskega, 28,2 % (100 838 milijonov litrov) pa bencinskega. Skupna količina prodanega goriva se je v primerjavi z letom 2015 povečala za 2,7 %. Prodaja motornega bencina je v letu 2016 ostala skoraj nespremenjena, prodaja dizelskega goriva pa se je povečala za 3,8 %.

Prodajni delež dizelskih goriv je z leti narasel; leta 2001 je znašal 55,6 %, leta 2016 pa 71,8 % celotne prodaje. To v veliki meri odraža naraščanje števila dizelskih vozil v Evropi v tem obdobju. Poraba dizelskega goriva je velika (> 60 % vsega prodanega goriva) v večini od 28 držav članic EU z izjemo Cipra, Grčije, Malte in Nizozemske.

Kar zadeva prodajo motornega bencina, je v letu 2016 prevladoval motorni bencin z RON 95, ki je predstavljal 86,3 % celotne prodaje motornega bencina. Motorni bencin z RON nad 95 in pod 98 je predstavljal 7,6 %, tisti z RON 98 ali več pa 5,8 % prodanega motornega bencina. Količina prodanega motornega bencina z RON 91 je bila zanemarljiva.

Skoraj vsa dizelska goriva, ki se prodajajo v EU, vsebujejo biodizel in 85 % trženega motornega bencina vsebuje bioetanol. Pri 75 % motornega bencina, prodanega v EU v letu 2016, je bil volumenski delež etanola do 5-odstoten, pri 10 % pa do 10-odstoten. Pri 83 % prodanega dizelskega goriva je bila vsebnost metil estrov maščobnih kislin (FAME) do 7-odstotna, pri 17 % pa večja.

Skladnost prodanega goriva z mejnimi vrednostmi iz direktive o kakovosti goriv

Pet držav članic (Grčija, Litva, Nizozemska, Slovenija in Švedska) je poročalo o polni skladnosti za motorni bencin in devet (Bolgarija, Hrvaška, Finska, Nemčija, Irska, Litva, Malta, Slovenija in Švedska) za dizel. Litva, Slovenija in Švedska so poročale o polni skladnosti za obe gorivi. Po drugi strani je Belgija za leto 2016 poročala o več kot 100 primerih neskladnosti za motorni bencin.

Skupno so države članice za leto 2016 poročale o 507 primerih neskladnosti za motorni bencin in 101 za dizel. Pri motornem bencinu so bili parametri, ki so bili najpogosteje neskladni z zahtevami, parni tlak v poletnem obdobju (v 14 državah članicah), RON (v 11 državah članicah) in MON (v 7 državah članicah). Štirinajst držav članic je poročalo o preseženih parametrih v zvezi z aromatskimi spojinami, vsebnostjo kisika ali destilacijo. Pri dizlu sta bila parametra, ki sta bila najpogosteje neskladna z zahtevami, vsebnost žvepla (v 7 državah članicah) in vsebnost metil estrov maščobnih kislin (FAME) (v 7 državah članicah).